En ganske særlig obelisk - Rønne Byarkiv
En fuldpoleret obelisk udstillet og præmieret 1881, 1888 - og solgt til russerne i 1945!
Der knytter sig en god historie til den obelisk, der i dag er centrum i den russiske del af Allinge Kirkegård.
I 1876 ansatte man på De Forende i Rønne A.P. Brodersen som bestyrer. Han var udlært som stenhugger, bl.a. i Kiel. Han var en dygtig, foretagsom og særdeles energisk mand og han indførte bl.a. skæring og polering af sten til monumenter, som efterhånden blev virksomhedens hovedproduktion.
På Industriudstillingen i Rønne i 1881 (bannerbilledet er udsnit derfra, se mere HER) modtog han en prisbelønning for en fuldpoleret obelisk i blå Rønne-granit. Udstillingen fandt sted i Bornholms Maskinfabriks lokaler i Østergade.
På "Den Nordiske Industri-, Landbrugs- og Kunstudstilling i Kjøbenhavn" i 1888 - det var det års helt store begivenhed - var obelisken også udstilllet - og her modtog den ligeledes en prisbelønning. Så må den have stået på De Forenedes grund i Sct. Mortensgade, indtil man efter Anden Verdenskrig solgte den til russerne, som lod den indgå i gravmonumentet på Allinge Kirkegård.
Den blå Rønne-granit betegnes af geologer som den allerbedste nord for Alperne, og den regnes for en af jordens stærkeste og bedste sten!
Kilde: Harald Esbern Madsen, f. 1891, i en årrække direktør for A/S De Forenede Granitbrud i Rønne. Artiklen: Stene til brød i "Rønne købstad i 650 år", 1977. Se HER.
Foto Niels-Holger Larsen, 2004.